Maatietopalvelu

Kyselyvastaus

**Asiakirjan tunnus:** KT1195

**Päivämäärä**: 14.10.2025

**Julkisuus:** Julkinen

**Israel / Asepalvelus ja asepalveluksen suorittaneiden osallistuminen sotatoimiin**

**Israel / Military service and participation of reservists in military operations**

Kysymykset

1. Kenellä Israelin armeijasta on riski joutua osallistumaan sotatoimiin?  
2. Voiko Israelissa vasta asepalvelusta suorittava joutua osallistumaan sotatoimiin?  
3. Otetaanko Israelissa reserviin ulkomailla asepalveluksen suorittaneita henkilöitä?

Questions

1. Who in the Israeli army has a risk of being mobilised in military operations?  
2. Can a person conducting mandatory military service be deployed in military operations in Israel?  
3. Are individuals who have completed military service abroad included in the reserves in Israel?

# Kenellä Israelin armeijasta on riski joutua osallistumaan sotatoimiin?

Tutkijat Jack Watling ja Nick Reynolds toteavat brittiläisen Royal United Services Instituten (RUSI) vuonna 2024 julkaistussa Gazan sotaa käsittelevässä analyysissa, että Israelin armeijan (IDF) Gazassa taisteluihin osallistuneet joukot koostuvat palvelukseen kutsutuista reserviläisistä ja ammattisotilaiden sekä pakollista asepalvelusta suorittavien joukkojen yhdistelmästä.[[1]](#footnote-1)

IDF:n verkkosivujen mukaan kaikki 18-vuotta täyttäneet Israelin juutalaiset ja druusi- tai tšerkessiväestöön kuuluvat kansalaiset ovat pääsääntöisesti velvollisia suorittamaan asepalveluksen[[2]](#footnote-2). Miesten asepalvelus kestää vähintään 32 kuukautta ja naisten vähintään 24 kuukautta.[[3]](#footnote-3) Israelilainen +972 -uutissivusto toteaa 11.4.2025 julkaistussa artikkelissa, että pakollinen reservipalvelusvelvollisuus koskee pääsääntöisesti kaikkia israelilaisia 40 vuoden ikään saakka (joitakin eroja voi olla sotilasarvosta ja yksiköstä riippuen).[[4]](#footnote-4)

Tutkija Ronen Itsik kertoo 13.2.2025 julkaistussa Gazan sotaa käsittelevässä tieteellisessä artikkelissa reserviläisarmeijan muodostavan IDF:n päävahvuuden.[[5]](#footnote-5) Israelilaisen The Institute for National Security Studies (INSS) -tutkimuskeskuksen tutkija Ariel Heimann toteaa 7.1.2024 julkaistussa analyysissa IDF:n reserviläisjoukkojen olleen aina keskeinen osa IDF:n kestävyyttä ja suorituskykyä.[[6]](#footnote-6) Englanninkielisen verkkotietosanakirja Britannican mukaan IDF:n jalkaväki koostuu pääasiassa reserviläisistä.[[7]](#footnote-7)

Brittimedia The Guardianin 2.9.2025 julkaistussa artikkelissa kerrotaan reserviläisten muodostavan noin 70 prosenttia IDF:n joukkojen vahvuudesta ja noin puolet joistakin sen taisteluyksiköistä.[[8]](#footnote-8) Israelilaismedia The Jerusalem Post kertoo 7.2.2024 julkaistussa artikkelissa reserviläisten muodostaneen tuolloin noin 10 prosenttia IDF:n kaikista taistelujoukoista. [[9]](#footnote-9)

Australialaismedia SBS Newsin 17.10.2023 julkaistussa artikkelissa kerrotaan Sydneyn yliopiston professorin Eyal Mayrozin arvioineen Israelin armeijan aktiivipalveluksessa olevien joukkojen vahvuuden olleen tuolloin noin 150 000 sotilasta.[[10]](#footnote-10) +972 -uutissivusto kertoo IDF:n tiedottaneen Gazan sodan alussa, että se oli rekrytoinut joukkoihinsa noin 295 000 reserviläistä sen vakinaisissa joukoissa palvelleiden noin 100 000 sotilaan lisäksi.[[11]](#footnote-11) Britannican mukaan Israelin armeijan aktiivipalveluksessa olevan joukkojen määrän arvioitiin olevan 2000-luvun alussa noin 125 000 sotilasta, joista noin kaksi kolmasosaa oli pakollista asepalvelusta suorittavia henkilöitä.[[12]](#footnote-12)

## Reserviläisten osallistuminen Gazan sotaan

IDF:n on raportoitu alkaneen mobilisoida reserviläisiä riveihinsä heti Hamasin 7.10.2023 tekemää hyökkäystä seuranneiden tuntien ja vuorokausien aikana.[[13]](#footnote-13) Tutkija Ronen Itsik kertoo 13.2.2025 julkaistussa Gazan sotaa käsittelevässä tieteellisessä artikkelissa Israelin hallituksen aloittaneen yli 300 000 reserviläisen liikekannallepanon osana sen julistamaa Swords of Iron -operaatiota, jolla se vastasi Hamasin hyökkäykseen. Itsikin mukaan reserviläiset ovat osallistuneet taisteluihin kaikilla operaation rintamilla, mikä on koostunut pääasiassa Gazan kaistalle tehdystä valtavasta maahyökkäyksestä.[[14]](#footnote-14)

Tutkija Ariel Heimann toteaa 7.1.2024 julkaistussa Gazan sotaa käsittelevässä analyysissa Israelin valtion ja IDF:n olleen tammikuussa 2024 täydessä liikekannallepanon tilassa. Heimann toteaa monien reserviläisten palvelleen taisteluissa poikkeuksellisen pitkiä aikoja ja monien saaneen kutsun palata myöhemmin uudestaan palvelukseen vain lyhyen vapautuksen jälkeen. Heimannin mukaan reserviläisten palvelusaikojen ja lomien pituudessa oli joitakin eroja siitä riippuen, palvelivatko he taistelutehtävissä Gazan kaistalla, ”pohjoisella rintamalla” tai Länsirannalla vaiko ”kotirintamalla” tai joissakin IDF:n päämajoista.[[15]](#footnote-15)

IDF:n verkkosivuilla 3.1.2024 julkaistujen tietojen mukaan IDF:n palvelukseen oli värvätty Gazan sodan alun jälkeen noin 295 000 reserviläistä, jotka viettivät palveluksessa keskimäärin 61 päivää. Reservipalveluksessa olevista henkilöistä noin 81 prosenttia oli miehiä ja noin 19 prosenttia naisia. Heistä noin 50 prosenttia oli 20–29-vuotiaita, noin 31 prosenttia 30–39-vuotiaita, noin 13 prosenttia 40–49-vuotiaita, noin 5 prosenttia 50–59-vuotiaita ja noin 1 prosentti 60–69 vuotiaita. Noin 115 000 reservipalveluksessa olleella miehellä ja noin 3 000 naisella oli lapsia.[[16]](#footnote-16)

The Jerusalem Post kertoo 7.2.2024 julkaistussa artikkelissa IDF:llä olleen Gazan sodan alkaessa mahdollisuus kutsua palvelukseen kaikkiaan noin 360 000 reserviläistä. Heistä 287 000 oli jo astunut palvelukseen ja 130 000 oli artikkelin julkaisun aikaan edelleen palveluksessa.[[17]](#footnote-17) The Jerusalem Post kertoo lokakuussa 2024 IDF:n kutsuneen jo noin 300 000 reserviläistä palvelukseen vuoden jatkuneen sodan aikana.[[18]](#footnote-18)

Useat mediat ovat raportoineet IDF:n jatkaneen reserviläisten kutsuntoja myös vuonna 2025.[[19]](#footnote-19) Israelilaismedia Ynet uutisoi 5.4.2025 IDF:n lähettäneen kymmenille tuhansille reserviläisille hätäkutsuntamääräyksen palvelukseen ennen Gazan maahyökkäyksen laajentamista. Kyseessä oli artikkelin mukaan monille reserviläisprikaateille jo kuudes tai seitsemäs mobilisointikierros Gazan sodan alkamisen jälkeen. Ynetin mukaan palvelukseen kutsutut reserviläisjoukot oli tarkoitus jakaa kahteen ryhmään: niihin, jotka osallistuvat taisteluun Gazassa, ja niihin, jotka korvaavat muilta rintamilta Gazaan siirretyt armeijan vakinaiset joukot.[[20]](#footnote-20) Israelilaismedia The Times of Israel kertoo 6.5.2025 julkaistussa artikkelissa, että kymmenet tuhannet reserviläiset olivat osallistuneet taisteluihin Gazassa.[[21]](#footnote-21)

The Times Israel uutisoi 20.8.2025 IDF:n kutsuneen palvelukseen noin 60 000 uutta reserviläistä, joista suurimman osan oli tarkoitus astua palvelukseen syyskuun 2025 alussa ennen Gazan kaupungin valtaukseen tähtäävän hyökkäyksen aloitusta. Kaikkien syyskuun alussa palveluksen aloitukseen kutsuttujen noin 60 000 reserviläisen ei kuitenkaan ollut tarkoitus osallistua hyökkäykseen Gazan kaupungissa, vaan osan oli tarkoitus korvata vakinaisen armeijan joukkoja muilla rintamilla. Artikkelin mukaan IDF aikoi kutsua palvelukseen toisen reserviläisaallon marras-joulukuussa 2025 ja kolmannen helmi-maaliskuussa 2026. IDF myös tiedotti pidentäneensä noin 20 000 palveluksessa olleen reserviläisen palvelusta 30–40 päivällä. Näin toimimalla IDF:llä olisi Gazan kaupunkiin kohdistuvan hyökkäyksen aikana palveluksessaan kaikkiaan noin 130 000 reserviläistä.[[22]](#footnote-22)

The Jerusalem Postin 7.2.2024 julkaistun artikkelin mukaan noin 55 prosenttia Gazan sodassa siihen mennessä kuolleista 130 sotilaasta oli reserviläisiä.[[23]](#footnote-23) Tutkija Ariel Heimannin mukaan reserviläiset olivat kärsineet eniten tappioita sitten ensimmäisen Libanonin sodan.[[24]](#footnote-24)

Israelilainen +972 -media raportoi huhtikuussa 2025 jopa 100 000 reserviläisten lakanneen vastaamasta heille lähetettyihin reservipalvelusmääräyksiin.[[25]](#footnote-25) Yhdysvaltalaismedia NBC News haastattelee 3.9.2025 julkaistussa artikkelissa kolmea israelilaista reserviläistä, jotka sanovat, että he suunnittelevat tai ovat jo kieltäytyneet osallistumasta sotilasoperaatioihin Gazassa.[[26]](#footnote-26)

## Reserviläisten osallistuminen sotilasoperaatioihin Länsirannalla ja Etelä-Libanonissa

Israelilaismediat Ynet ja The Jerusalem Post ovat raportoineet reserviläisten osallistuneen sotilasoperaatioihin ja taisteluihin Länsirannalla vuoden 2025 aikana.[[27]](#footnote-27) Ynetin 14.3.2025 julkaistun artikkelin mukaan IDF:n 8211. pataljoona mobilisoitiin Länsirannalle heti Gazan sodan alkamisen jälkeen, ja sen joukoissa on noin 500 reserviläistä. Pataljoona on osa pohjoisella Länsirannalla ja Jordanjoen laaksossa toimivaa Ephraim-prikaatia. Pataljoonan kerrotaan käyneen hyökkäystaisteluja useissa Jordanjoen laakson kylissä ja käyttäneen aseistuksena drooneja, ohjuksia, panssaroituja miehistönkuljetusajoneuvoja ja tankkeja.[[28]](#footnote-28)

The Jerusalem Postin 6.7.2025 julkaistun artikkelin mukaan reserviläiset ovat osallistuneet myös IDF:n tammikuussa 2025 Länsirannan pakolaisleireillä aloittamaan Iron Wall -operaatioon. IDF:n Kfir-prikaati johti aluksi operaatiota, kunnes se siirrettiin Gazaan. Reserviläispataljoonat ja IDF:n koulutustukikohdasta saapunut prikaatitason taisteluyksikkö korvasivat Kfir-prikaatin.[[29]](#footnote-29) Yhdysvaltalaisen The Foundation for Defense of Democracies (FDD) -tutkimusinstituutin verkkosivuilla 24.2.2025 julkaistussa artikkelissa todetaan, että myös IDF:n 188. panssariprikaatiin kuuluva panssarijoukkue oli lähetetty Jeniniin osana Iron Wall-operaatiota.[[30]](#footnote-30) Ynet toteaa 30.1.2025 julkaistussa artikkelissa IDF:n Haruv-tiedustelupataljoonan kuuluvien taistelijasotilaiden osallistuneen Jeninin pakolaisleirille Iron Wall-operaatiossa tehtyyn ratsiaan.[[31]](#footnote-31) The Jerusalem Postin mukaan kaikkiaan 22 IDF:n Juudean ja Samarian divisioonaan kuuluvaa pataljoonaa oli mukana operaatiossa.[[32]](#footnote-32)

Ynet uutisoi 19.8.2025 IDF:n lisänneen reserviläisten ja aktiivipalveluksessa olevien joukkojen läsnöoloa Länsirannalla ennen juutalaisen juhlakauden alkua. Tarkoituksena oli turvata Länsirannalle juhlakauden aikana vierailemaan saapuvia israelilaisia ja ylläpitää IDF:n joukkojen läsnäoloa Pohjois-Länsirannan pakolaisleireillä.[[33]](#footnote-33) The Times of Israel uutisoi 21.9.2025 IDF:n olleen lähettämässä kahdeksan lisäkomppaniaa Länsirannalle, ja niiden nostaneen IDF:n Juudean ja Samarian divisioonan joukkojen määrän 23 pataljoonaa vastaavaksi.[[34]](#footnote-34)

The Times of Israel kertoo 6.5.2025 julkaistussa artikkelissa, että kymmenet tuhannet reserviläiset olivat kuluneen vuoden aikana olleet sijoitettuna Israelin pohjoisella Libanonin vastaisella rajalla. Lokakuussa 2024 monet reserviläisyksiköt etenivät Etelä-Libanoniin osana libanonilaisen shiiajärjestö Hizbollahin vastaista operaatiota.[[35]](#footnote-35)

Brittimedia The Guardianin 2.9.2025 julkaistussa artikkelissa kerrotaan, että suurinta osaa syksyllä 2025 palvelukseen kutsutuista reserviläisistä ei ollut tarkoitus lähettää Gazaan, vaan sijoittaa palvelukseen Israelin raja-alueilla tai Länsirannalla, jolloin he vapauttaisivat vakituisessa palveluksessa olevia ammattisotilaita ja pakollista asepalvelusta suorittavia sotilaita muihin tehtäviin.[[36]](#footnote-36)

# Voiko Israelissa vasta asepalvelusta suorittava joutua osallistumaan sotatoimiin?

Tutkijat Jack Watling ja Nick Reynolds toteavat brittiläisen Royal United Services Instituten (RUSI) vuonna 2024 julkaistussa Gazan sotaa käsittelevässä analyysissa, että Israelin armeijan (IDF) Gazassa taisteluihin osallistuneet joukot koostuvat palvelukseen kutsutuista reserviläisistä ja ammattisotilaiden sekä pakollista asepalvelusta suorittavien joukkojen yhdistelmästä.[[37]](#footnote-37)

IDF:n tiedottaja prikaatikenraali Effie Defrin sanoo 18.9.2025 IDF:n verkkosivuilla julkaistussa puheessa, että IDF:n pakollista asepalvelusta suorittavat sotilaat ja reserviläiset ovat osallistuneet taisteluihin seitsemällä rintamalla jo lähes kahden vuoden ajan. Defrinin mukaan IDF:n sotilaat, mukaan lukien pakollista asepalvelusta suorittavat ja reserviläiset, olivat laajentaneet edellisen 24 tunnin aikana taisteluja Gazan kaupungin ympäristössä osana Gideonin vaunut II -operaatiota. Gazan lisäksi Effin viittaa puheessaan IDF:n operaatioihin Libanonissa ja Jemenissä.[[38]](#footnote-38) 4.9.2025 pitämässään puheessa Effin sanoo Gideonin vaunut II -operaation tueksi mobilisoitujen kymmenien tuhansien reserviläisten toimivan lisävahvistuksena pakollisessa asepalveluksessa oleville joukoille Gazassa.[[39]](#footnote-39) Effinin mukaan operaation laajennuksen myötä IDF:n eteläisen komentokeskuksen alaiset joukot toimivat Gazassa sisältäen 99. divisioonaan kuuluvan Nahal-prikaatin ja 7. prikaatin sekä 162. divisioonaan kuuluvan 401. prikaatin ja Givati-prikaatin.[[40]](#footnote-40) Effin mainitsee 17.7.2025 julkaistussa puheessa Gazassa toimivien joukkojen sisältäneen ainakin 99. divisioonaan, 162. divisioonaan, 36. divisioonaan, 143. divisioonaan ja 401. prikaatiin kuuluvia joukkoja.[[41]](#footnote-41)

IDF:n verkkosivuilla elokuussa 2017 julkaistussa artikkelissa kerrotaan, että taistelutehtäviin värvätyt asepalveluksesta suorittavat henkilöt suorittavat ensin noin neljä kuukautta kestävän peruskoulutuksen, minkä jälkeen he osallistuvat valaseremoniaan ja heistä tulee virallisesti IDF:n jäseniä. Peruskoulutusta seuraa yksiköstä riippuen 4–12 kk kestävä jatkokoulutus, jonka jälkeen asepalvelusta suorittavat voivat aloittaa IDF:ssä operatiivisen palveluksen.[[42]](#footnote-42)

Australialaismedia SBS Newsin 17.10.2023 julkaistun artikkelin mukaan IDF:ssä pakollista asepalvelusta suorittavat saavat neljä kuukautta kestävän peruskoulutuksen jälkeen tehtävän jossakin armeijan yksiköistä. Artikkelissa haastatellun Sydneyn yliopiston professorin Eyal Mayrozin mukaan uusien sotilaiden tehtävät vaihtelevat taistelusta tiedusteluun, lääkintään, kuljettajana ja kokkina toimimiseen ja hallintoon.[[43]](#footnote-43)

Israelilaismediat i24 ja The Times of Israel uutisoivat joulukuussa 2023 ja 2024 pakollista asepalvelusta suorittavien naisten kasvaneesta kiinnostuksesta palvella IDF:n taisteluyksiköissä Gazan sodan alkamisen jälkeen.[[44]](#footnote-44) The Times of Israelin 6.12.2023 julkaistun artikkelin mukaan kutsuntoihin osallistuneiden naisten määrä oli ylittänyt IDF:n tavoitteet ja 12 prosenttia armeijan taisteluyksiköihin liittyneistä naisista oli pyytänyt siirtoa taistelutehtäviin sodan aikana.[[45]](#footnote-45)

The Times of Israel uutisoi 17.8.2025 IDF:n ilmoittaneen tarjoavansa noin 14 600 asevelvollisuutta vältteleville israelilaiselle kertaluonteisen mahdollisuuden vastata kutsuntoihin ilman rangaistusta karkuruudesta. Palvelukseen ilmoittautuvien henkilöiden oli saavuttava kutsuntakeskuksiin valmiina lähtemään armeijan peruskoulutukseen välittömästi, ja suoritettava pakollinen asepalvelus täysimittaisena. Taustalla oli artikkelin mukaan IDF:n jatkunut miehistöpula. IDF:llä oli välitön tarve 12 000 uudelle sotilaalle, joista 7000:lle sen taisteluyksiköissä.[[46]](#footnote-46)

Israelilainen uutissivusto Ynet ja turkkilaismedia Anadolu Ajansi (AA) uutisoivat 27.4.2025 IDF:n pidentäneen armeijan pakollista asepalvelusta neljällä kuukaudella, jolloin pakollinen asepalvelus kestää yhteensä kolme vuotta aiemman kahden vuoden ja kahdeksan kuukauden sijaan. Asepalveluksen neljä viimeistä kuukautta luokitellaan virallisesti reservipalvelukseksi, mutta sotilaiden on suoritettava täydet kolme vuotta kestävä pakollinen asepalvelus ennen palveluksesta vapauttamista. Päätöksen taustalla ovat artikkelin mukaan IDF:n vaikeudet ylläpitää joukkojensa vahvuutta kuukausia jatkuneiden taistelujen ja tappioiden jälkeen. IDF pyrkii myös vähentämään sen reservijoukkoihin kohdistuvaa painetta. IDF:llä oli huhtikuussa 2025 sen joukoissa kaikkiaan 10 000 sotilaan vaje, mistä 7 000 sotilasta puuttui sen taisteluyksiköistä.[[47]](#footnote-47)

Israelilaisen Ynet-uutissivuston 20.4.2025 julkaistussa artikkelissa haastateltu kaatuneen sotilaan äiti toteaa joidenkin asepalvelusta suorittavien sotilaiden siirtyvän aktiivipalveluksesta suoraan reservipalvelukseen ilman siviilielämään paluuta niiden välissä.[[48]](#footnote-48)

Israelilaisen The Institute for National Security Studies (INSS) -tutkimuskeskuksen tutkija Ariel Heimann ehdotti 7.1.2024 julkaistussa Gazan sotaa käsittelevässä analyysissa pakollista asepalvelusta suorittavien sotilaiden palvelusajan merkittävää pidentämistä reserviläisten taakan keventämiseksi. Asiaa piti Heimannin mukaan harkita erityisesti armeijan taistelu- ja taistelutukiyksiköissä palvelevien sotilaiden kohdalla.[[49]](#footnote-49)

IDF:n pakollisessa asepalveluksessa aloittaville henkilöille tietoa tarjoavalla Mitgaisim-sivustolla 22.10.2022 julkaistussa artikkelissa kerrotaan, että henkilö, joka molempien vanhempiensa ainut lapsi, ei voi pääsääntöisesti suorittaa palvelusta taistelutehtävissä. Poikkeuksena on toimiminen MAGAL-joukkojen joukkueen komentajana, ilmapuolustuskomennon taistelijana ja sotilaspoliisijoukkojen turvallisuusvirkailijana.[[50]](#footnote-50)

# Otetaanko Israelissa reserviin ulkomailla asepalveluksen suorittaneita henkilöitä?

Israelin ulkoministeriön verkkosivuilla kerrotaan, että Israelin vuoden 1986 puolustuspalvelulaki (Defense Service Law) koskee kaikkia Israelin kansalaisia Israelissa ja ulkomailla, vaikka heillä olisi myös toinen kansalaisuus ja he asuisivat pysyvästi ulkomailla. Kaikki palvelukseen kelvolliseksi katsotut 18–29-vuotiaat miehet ja 18–26-vuotiaat naiset ovat velvollisia suorittamaan pakollisen asepalveluksen lääkäreitä lukuun ottamatta.[[51]](#footnote-51) Jokainen 16,5 vuotta täyttänyt Israelin kansalainen on velvollinen tekemään selvityksen tilanteestaan IDF:n edustajille. Ulkomailla oleskeleva asepalvelukseen kutsuttu henkilö voi hoitaa palvelukseen rekisteröitymisen Israelin diplomaattisessa edustustossa tai konsulaatissa, missä hän voi myös esittää pyynnön palveluksen lykkäämisestä.[[52]](#footnote-52) Armeijan antaman kutsuntamääräyksen noudattamatta jättäminen katsotaan rikokseksi.[[53]](#footnote-53)

Israelilainen asianajaja Joshua Pex toteaa israelilaisen Decker Pex Levi -lakitoimiston verkkosivuilla 27.11.2024 julkaistussa artikkelissa, että ulkomailla suoritettu asepalvelus ei täysin vapauta Israeliin muuttanutta tai Israelin kaksoiskansalaisuuden omaavaa asepalvelusikäistä henkilöä asepalveluksesta IDF:n riveissä. Artikkelin mukaan ulkomailla suoritettu asepalvelus lyhentää palvelusta Israelissa ulkomaisessa armeijassa vietetyn ajan verran. Palvelusajan lyhentäminen edellyttää notaarin kääntämiä ja Apostille-leimalla vahvistettuja todistuksia asepalveluksen suorittamisesta ulkomailla ja vaatii myös erityiskomitean hyväksynnän.[[54]](#footnote-54)

Turkkilainen uutissivusto Anadolu Ajansin (AA) 24.12.2023 julkaistussa uutisessa kerrotaan, että kaikki Israelin kansalaiset ovat velvollisia liittymään armeijaan, vaikka heillä olisi kaksoiskansalaisuus ja he asuisivat pysyvästi ulkomailla. Artikkelin mukaan IDF on kutsunut 7.10.2023 jälkeen myös useita pysyvästi ulkomailla asuvia Israelin kaksoiskansalaisia reservipalvelukseen. Joukossa on ollut mm. useita USA:ssa asuvia kaksoiskansalaisia ja jopa 4 000 Ranskassa asuvaa kaksoiskansalaista.[[55]](#footnote-55) Australialaisen SBS Newsin 17.10.2023 julkaistussa artikkelissa kerrotaan, että IDF on Gazan sodan alkamisen jälkeen mobilisoinut myös joitakin Australiassa asuvia Israelin kaksoiskansalaisia.[[56]](#footnote-56)

Israelilaisen militarismia vastustavan New Profile -järjestön verkkosivuilla kerrotaan, että joskus Israel sallii ulkomailla asuvien kaksoiskansalaistensa suorittaa asepalveluksen asuinmaassaan, eikä vaadi heitä lisäksi liittymään Israelin armeijaan. Järjestö kuitenkin arvioi, että asia riippuu kyseessä olevan valtion ja Israelin välisistä sopimuksista.[[57]](#footnote-57)

New Profile -järjestön verkkosivuilla kerrotaan, että ulkomailla syntyneiden tai Israelista ulkomaille alle 16-vuotiaana vanhempansa/vanhempiensa kanssa poismuuttaneiden Israelin kansalaisten on mahdollista tehdä selvitys tilanteestaan Israelin armeijalle. Selvityksen myötä heille voidaan myöntää status ”maasta muuttaneiden lapsina”, mikä vapauttaa heidät velvollisuudesta suorittaa asepalvelus Israelissa ja riskistä joutua pidätetyksi tai vangituksi Israelissa vieraillessaan. Statuksen saamiseksi on kuitenkin täytettävä useita ehtoja. Ehdoista yksi on se, että vähintään yhden lapsen vanhemmista (joka on lapsen huoltaja), on pysyvästi asuttava Israelin ulkopuolella. Jos yksi vanhemmista asuu ulkomailla ja toinen Israelissa, lapsen on todistettava, että ulkomailla asuva vanhempi on hänen huoltajansa. Jos molemmat vanhemmista asuvat ulkomailla, mutta toinen heistä päättää palata Israeliin, on lapsen myös siinä tapauksessa todistettava, että ulkomailla asuva vanhempi on hänen huoltajansa. Jos molemmat vanhemmista palaavat Israeliin ennen kuin lapsi täyttää 18 vuotta (jos lapsi on syntynyt ulkomailla) tai 21 vuotta (jos lapsi on syntynyt Israelissa), lapsi menettää statuksen ja on velvollinen suorittamaan asepalveluksen. Jos lapsi on vanhempineen muuttanut Israelista ulkomaille alle 13-vuotiaana, mutta hänen vanhempansa palaavat Israeliin ennen kuin hän täyttää 18 vuotta, on hän myös siinä tapauksessa velvollinen suorittamaan asepalveluksen.[[58]](#footnote-58)

Henkilöiden, jotka ovat saaneet statuksen ”maasta muuttaneiden lapsina”, on sallittua vierailla Israelissa vain tietyn pituisia jaksoja vuosittain ilman että heidän vapautuksensa pakollisesta asepalveluksesta kumotaan. Yleisesti ottaen vierailu Israelissa ei saa ylittää 120 peräkkäistä kalenteripäivää vuodessa. Tämän lisäksi heillä on mahdollisuus yhteen ”vuoteen Israelissa”, mikä tarkoittaa sitä, että he saavat viettää Israelissa 121 - 365 päivää, mikäli he sitä ennen ja sen jälkeen viettävät vähintään 60 päivää ulkomailla. Joidenkin ehtojen täyttyessä statuksen omaavien henkilöiden on sallittua opiskella israelilaisissa yliopistoissa statusta menettämättä. Myös statuksen omaavien lasten vanhempien vierailujen pituudelle Israelissa on asetettu rajoituksia.[[59]](#footnote-59)

Pysyvä vapautus asepalveluksesta voidaan myöntää seuraaville statuksen ”maasta muuttaneiden lapsina” saaneille henkilöille, jotka eivät ole ylittäneet sallittuja vierailuaikoja Israelissa ja jotka ovat hankkineet statuksen ajoissa (eli noin 16,5-vuotiaana):

* naimisissa olevat naiset
* naiset, joilla on lapsia
* yli 21-vuotiaat naiset (tai yli 22-vuotiaat naiset siinä tapauksessa, että he ovat viettäneet ns. ”vuoden Israelissa”)
* naimisissa olevat miehet, joilla on lapsia
* yli 30-vuotiaat miehet.[[60]](#footnote-60)

## Lähteet

+972 11.4.2025. *The Israeli army is facing its biggest refusal crisis in decades.* <https://www.972mag.com/israeli-army-refusal-crisis-gaza-war/> (Käyty 3.10.2025).

AA (Anadolu Ajansi)

27.4.2025. *Israeli army extends compulsory military service by 4 months amid manpower shortage.* [https://www.aa.com.tr/en/middle-east/israeli-army-extends-compulsory-military-service-by-4-months-amid-manpower-shortage/3549868#](https://www.aa.com.tr/en/middle-east/israeli-army-extends-compulsory-military-service-by-4-months-amid-manpower-shortage/3549868) (Käyty 7.10.2025).

24.12.2023. *Dual-national Israelis fight alongside army in Gaza despite outrage in France, South Africa.* [https://www.aa.com.tr/en/middle-east/dual-national-israelis-fight-alongside-army-in-gaza-despite-outrage-in-france-south-africa/3091474#](https://www.aa.com.tr/en/middle-east/dual-national-israelis-fight-alongside-army-in-gaza-despite-outrage-in-france-south-africa/3091474) (Käyty 8.10.2025).

Britannica 15.9.2025. *Israel Defense Forces*. <https://www.britannica.com/topic/Israel-Defense-Forces> (Käyty 17.9.2025).

FDD (The Foundation for Defense of Democracies) 24.2.2025. *‘Prepare for a Long Stay’: IDF Deploys Tanks in the West Bank for the First Time in Over 20 Years.* <https://www.fdd.org/analysis/2025/02/24/prepare-for-a-long-stay-idf-deploys-tanks-in-the-west-bank-for-the-first-time-in-over-20-years/> (Käyty 10.10.2025).

The Guardian 2.9.2025. *‘We are dying for no reason’: Israeli reservists face fresh call-up for a war dividing their nation.* <https://www.theguardian.com/world/2025/sep/02/we-are-dying-for-no-reason-israeli-reservists-face-fresh-call-up-for-a-war-dividing-their-nation> (Käyty 17.9.2025).

Heimann, Ariel / INSS (The Institute for National Security Studies) 7.1.2024. *The Reserve Forces in the Gaza War: Challenges for the Continuation of the Fighting.* <https://www.inss.org.il/publication/reserve-october-7/> (Käyty 2.10.2025).

i24 16.12.2024. *28% increase in conscription to combat units amid war.* <https://www.i24news.tv/en/news/israel/defense/artc-28-increase-in-conscription-to-combat-units-amid-war> (Käyty 7.10.2024).

IDF (Israel Defence Forces)

18.9.2025. *Press Briefing by IDF Spokesperson BG Effie Defrin-September 18, 2025.* <https://www.idf.il/en/mini-sites/israel-at-war/briefings-by-idf-spokesperson-bg-effie-defrin/september-25-press-briefings/press-briefing-by-idf-spokesperson-bg-effie-defrin-september-18-2025/> (Käyty 8.10.2025).

4.9.2025. *Press Briefing by IDF Spokesperson BG Effie Defrin-September 4, 2025.* <https://www.idf.il/en/mini-sites/israel-at-war/briefings-by-idf-spokesperson-bg-effie-defrin/september-25-press-briefings/press-briefing-by-idf-spokesperson-bg-effie-defrin-september-4-2025/> (Käyty 8.10.2025).

17.7.2025. *Press Briefing by IDF Spokesperson BG Effie Defrin-July 17, 2025.* <https://www.idf.il/en/mini-sites/israel-at-war/briefings-by-idf-spokesperson-bg-effie-defrin/july-25-press-briefing/press-briefing-by-idf-spokesperson-bg-effie-defrin-july-17-2025/> (Käyty 8.10.2025).

3.1.2024. גיוס מילואים. <https://www.idf.il/%D7%90%D7%AA%D7%A8%D7%99-%D7%99%D7%97%D7%99%D7%93%D7%95%D7%AA/%D7%99%D7%95%D7%9E%D7%9F-%D7%94%D7%9E%D7%9C%D7%97%D7%9E%D7%94/%D7%93%D7%95%D7%97-%D7%94%D7%A9%D7%A7%D7%99%D7%A4%D7%95%D7%AA/%D7%92%D7%99%D7%95%D7%A1-%D7%9E%D7%99%D7%9C%D7%95%D7%90%D7%99%D7%9D/> (Käyty 17.9.2025).

22.8.2017. *From Civilian to Soldier: The Combat Training Process.* <https://www.idf.il/en/mini-sites/our-soldiers/from-civilian-to-soldier-the-combat-training-process/> (Käyty 6.10.2025).

[päiväämätön]. *Our Soldiers.* <https://www.idf.il/en/mini-sites/our-soldiers/> (Käyty 15.9.2025).

Israel Ministry of Foreign Affairs

7.10.2021. *Handling of matters relating to the Israel Defense Forces.* <https://www.gov.il/en/pages/israel-defense-forces> (Käyty 8.10.2025.

27.10.2020. *Apply to register personal details or defer your IDF military service for citizens living abroad.* <https://www.gov.il/en/service/registration_and_regulation_of_idf_status?trigger=sugg> (Käyty 8.10.2024).

Itsik, Ronen 13.2.2025. “Conflict Alongside Unity – IDF's 'Citizens-Soldiers' in "Sword of Iron" War”. *Journal of Political Science and Public Opinion*, vol. 3, no. 1, artikkeli 117. Saatavilla: <https://gexinonline.com/archive/journal-of-political-science-and-public-opinion/JPSPO-117> (Käyty 2.10.2025).

The Jerusalem Post

6.7.2025. *Inside Operation Iron Wall: How the IDF is reshaping the West Bank.* <https://www.jpost.com/israel-news/defense-news/article-860179> (Käyty 10.10.2025).

7.10.2024. *IDF publishes official data of war since October 7 of last year.* <https://www.jpost.com/israel-hamas-war/article-823477> (Käyty 17.9.2025).

7.2.2024. *IDF to increase mandatory service, reserve duty amid war in Gaza.* <https://www.jpost.com/israel-news/defense-news/article-785696> (Käyty 17.9.2025).

Mitgaisim 22.10.2022. *Only Child? All the Information For You.* <https://www.mitgaisim.idf.il/%D7%9B%D7%AA%D7%91%D7%95%D7%AA/english/exclusive-service/only-child-all-the-information-for-you/> (Käyty 8.10.2025).

NBC News 3.9.2025. *Some Israeli reservists say they'd rather go to jail than serve in the assault on Gaza City*. <https://www.nbcnews.com/world/gaza/israel-gaza-war-reservists-refuse-call-up-netanyahu-protests-famine-rcna228588> (Käyty 17.9.2025).

New Profile [päiväämätön]. *Residency Abroad.* <https://newprofile.org/en/types-of-exemption-from-military-service/residency-abroad/> (Käyty 8.10.2025).

Pex, Joshua / Decker Pex Levi Law Firm 27.11.2024. *Which Olim Hadashim are required to serve in the IDF and which are exempt?* <https://lawoffice.org.il/en/idf-service-for-immigrants-to-israel/#post_section_1> (Käyty 8.10.2025).

SBS News 17.10.2023. *Military conscription is mandatory for most Israelis. Here's how it works.* <https://www.sbs.com.au/news/article/military-conscription-is-mandatory-for-most-israelis-heres-how-it-works/9x0j9xhw5> (Käyty 15.9.2025).

The Times of Israel

21.9.2025. *IDF to deploy reinforcements in West Bank in preparation for Jewish holiday season.* <https://www.timesofisrael.com/idf-to-deploy-reinforcements-in-west-bank-in-preparation-for-jewish-holiday-season/> (Käyty 10.10.2025).

20.8.2025. *60,000 IDF reservists to be called up in coming days ahead of Gaza City takeover.* <https://www.timesofisrael.com/60k-reservists-set-to-receive-call-up-orders-in-coming-days-ahead-of-gaza-city-takeover/> (Käyty 17.9.2025).

17.8.2025. *IDF offers one-time amnesty to thousands of draft dodgers, citing manpower shortage.* <https://www.timesofisrael.com/idf-offers-one-time-amnesty-to-thousands-of-draft-dodgers-citing-manpower-shortage/> (Käyty 7.10.2025).

6.5.2025. *Against core principles, Israel is leaning on reservists to fight its forever war.* <https://www.timesofisrael.com/against-core-principles-israel-is-leaning-on-reservists-to-fight-its-endless-war/> (Käyty 3.10.2025).

6.12.2023. *IDF sees surge in female conscripts seeking combat roles since start of war with Hamas.* <https://www.timesofisrael.com/idf-sees-surge-in-female-conscripts-seeking-combat-roles-since-start-of-war-with-hamas/> (Käyty 7.12.2025).

Watling, Jack & Nick Reynolds / RUSI (The Royal United Services Institute) 2024. *Tactical Lessons from Israel Defense Forces Operations in Gaza, 2023*. <https://static.rusi.org/tactical-lessons-from-idf-gaza-2023.pdf> (Käyty 2.10.2025).

Ynet

19.8.2025. *IDF calls up reservists as Israel bolsters security in West Bank for High Holidays.* <https://www.ynetnews.com/article/hjrki3zfel> (Käyty 10.10.2025).

27.4.2025. *IDF extends compulsory military service for men amid growing troop shortage.* <https://www.ynetnews.com/article/hy7qfusjll> (Käyty 17.9.2025).

20.4.2025. *Reservists, buckling under weight of extensive call-ups, urge government to give further support*. <https://www.ynetnews.com/article/sjbpihm1xl> (Käyty 7.10.2025).

5.4.2025. *IDF issues tens of thousands of reserve call-ups ahead of expanded Gaza operation.* <https://www.ynetnews.com/article/sjc9il4eeg> (Käyty 3.10.2025).

14.3.2025. *‘There’s fighting in the West Bank, but it’s mostly offensive’: Inside the operations of Israel’s reserve forces.* <https://www.ynetnews.com/article/byntriw21e> (Käyty 10.10.2025).

30.1.2025. *Israeli soldier killed in Jenin clash as IDF expands West Bank terror sweep.* <https://www.ynetnews.com/article/r179ret001e> (Käyty 10.10.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Watling, Jack & Nick Reynolds / RUSI 2024, s. 14. [↑](#footnote-ref-1)
2. Asevelvollisuudessa on joitakin poikkeuksia, ja asepalveluksesta voi saada vapautuksen joistakin tietyistä syistä. (IDF [päiväämätön]). [↑](#footnote-ref-2)
3. IDF [päiväämätön]. [↑](#footnote-ref-3)
4. +972 11.4.2025. [↑](#footnote-ref-4)
5. Itsik, Ronen 13.2.2025, s. 2. [↑](#footnote-ref-5)
6. Heimann, Ariel / INSS 7.1.2024. [↑](#footnote-ref-6)
7. Britannica 15.9.2025. [↑](#footnote-ref-7)
8. The Guardian 2.9.2025. [↑](#footnote-ref-8)
9. The Jerusalem Post 7.2.2024. [↑](#footnote-ref-9)
10. SBS News 17.10.2023. [↑](#footnote-ref-10)
11. +972 11.4.2025. [↑](#footnote-ref-11)
12. Britannica 15.9.2025. [↑](#footnote-ref-12)
13. Heimann, Ariel / INSS 7.1.2024; Watling, Jack & Nick Reynolds / RUSI 2024, s. 8. [↑](#footnote-ref-13)
14. Itsik, Ronen 13.2.2025, s. 1. [↑](#footnote-ref-14)
15. Heimann, Ariel / INSS 7.1.2024. [↑](#footnote-ref-15)
16. IDF 3.1.2024. [↑](#footnote-ref-16)
17. The Jerusalem Post 7.2.2024. [↑](#footnote-ref-17)
18. The Jerusalem Post 7.10.2024. [↑](#footnote-ref-18)
19. Ynet 5.4.2025; The Times of Israel 20.8.2025; The Guardian 2.9.2025. [↑](#footnote-ref-19)
20. Ynet 5.4.2025. [↑](#footnote-ref-20)
21. The Times of Israel 6.5.2025. [↑](#footnote-ref-21)
22. The Times of Israel 20.8.2025. [↑](#footnote-ref-22)
23. The Jerusalem Post 7.2.2024. [↑](#footnote-ref-23)
24. Heimann, Ariel / INSS 7.1.2024. [↑](#footnote-ref-24)
25. +972 11.4.2025. [↑](#footnote-ref-25)
26. NBC News 3.9.2025. [↑](#footnote-ref-26)
27. Ynet 19.8.2025; Ynet 14.3.2025; The Jerusalem Post 6.7.2025. [↑](#footnote-ref-27)
28. Ynet 14.3.2025. [↑](#footnote-ref-28)
29. The Jerusalem Post 6.7.2025. [↑](#footnote-ref-29)
30. FDD 24.2.2025. [↑](#footnote-ref-30)
31. Ynet 30.1.2025. [↑](#footnote-ref-31)
32. The Jerusalem Post 6.7.2025. [↑](#footnote-ref-32)
33. Ynet 19.8.2025. [↑](#footnote-ref-33)
34. The Times of Israel 21.9.2025. [↑](#footnote-ref-34)
35. The Times of Israel 6.5.2025. [↑](#footnote-ref-35)
36. The Guardian 2.9.2025. [↑](#footnote-ref-36)
37. Watling, Jack & Nick Reynolds / RUSI 2024, s. 14. [↑](#footnote-ref-37)
38. IDF 18.9.2025. [↑](#footnote-ref-38)
39. IDF 4.9.2025. [↑](#footnote-ref-39)
40. IDF 4.9.2025. [↑](#footnote-ref-40)
41. IDF 17.7.2025. [↑](#footnote-ref-41)
42. IDF 22.8.2017. [↑](#footnote-ref-42)
43. SBS News 17.10.2023. [↑](#footnote-ref-43)
44. i24 16.12.2024; The Times of Israel 6.12.2023. [↑](#footnote-ref-44)
45. The Times of Israel 6.12.2023. [↑](#footnote-ref-45)
46. The Times of Israel 17.8.2025. [↑](#footnote-ref-46)
47. Ynet 27.4.2025, AA 27.4.2025. [↑](#footnote-ref-47)
48. Ynet 20.4.2025. [↑](#footnote-ref-48)
49. Heimann, Ariel / INSS 7.1.2024. [↑](#footnote-ref-49)
50. Mitgaisim 22.10.2022. [↑](#footnote-ref-50)
51. Israel Ministry of Foreign Affairs 27.10.2020. [↑](#footnote-ref-51)
52. Israel Ministry of Foreign Affairs 7.10.2021. [↑](#footnote-ref-52)
53. Israel Ministry of Foreign Affairs 27.10.2020. [↑](#footnote-ref-53)
54. Pex, Joshua / Decker Pex Levi Law Firm 27.11.2024. [↑](#footnote-ref-54)
55. AA 24.12.2023. [↑](#footnote-ref-55)
56. SBS News 17.10.2023. [↑](#footnote-ref-56)
57. New Profile [päiväämätön]. [↑](#footnote-ref-57)
58. New Profile [päiväämätön]. [↑](#footnote-ref-58)
59. New Profile [päiväämätön]. [↑](#footnote-ref-59)
60. New Profile [päiväämätön]. [↑](#footnote-ref-60)